### Beslutning

Økonomiudvalgets indstilling godkendt.

### Sagsfremstilling

## **Resume og sagens baggrund**

Skolebestyrelsen på [adresse] henvendte sig den 6. marts 2024 til Kommunalbestyrelsen med ønske om at lukke Raklev Skole fra august 2025. Kommunalbestyrelsen behandlede sagen på mødet den 19. marts 2024 og tilkendegav, at Kommunalbestyrelsen ønsker at imødekomme forslaget om lukning af Raklev Skole. Ifølge folkeskoleloven skal Kommunalbestyrelsen ved lukning af en skole sende forslaget i høring med en beskrivelse af konsekvenserne for skoledistriktet. Med denne sag foreslås det, at sende forslaget om lukning af Raklev Skole og konsekvenser for fremtidigt skoledistrikt pr. 1. august 2025 i høring.

## **Indstillinger**

Direktøren indstiller, at:

1. forslag om lukning af Raklev Skole sendes i høring i perioden 27. juni til 23. august 2024
2. forslag C til fremtidigt skoledistrikt for Raklev Skole sendes i høring
3. administrationen i skoleåret 2024/25 bemyndiges til at skoleplacere eventuelle tilflyttere med udgangspunkt i det fremtidige skoledistrikt som måtte besluttes
4. merudgiften vedrørende skolebuskørsel i 2024 på 0,140 mio. kr. finansieres af kassebeholdningen
5. mindreudgiften på folkeskoleområdet i 2024 på 0,9 mio. kr. tilføres
   kassebeholdningen
6. mindreudgiften vedrørende folkeskoleområdet i 2025 på 2,1 mio. kr., i 2026 på 4,2 mio. kr. og i 2027 på 4,5 mio. kr. indarbejdes i det teknisk administrative budget
7. merudgiften vedrørende skolebuskørsel i 2025 og overslagsårene på 0,300 mio. kr. årligt indarbejdes i det teknisk administrative budget

## **Behandling**

Børn- og Familieudvalget, Økonomiudvalget, Kommunalbestyrelsen

## **Sagsfremstilling**

Skolebestyrelsen på [adresse] henvendte sig den 6. marts 2024 til Kommunalbestyrelsen med ønske om at lukke Raklev Skole fra august 2025. Kommunalbestyrelsen behandlede sagen på mødet den 19. marts 2024 og tilkendegav, at Kommunalbestyrelsen ønsker at imødekomme forslaget om lukning af Raklev Skole.

I henvendelsen fra skolebestyrelsen på [adresse] blev anmodningen om at lukke Raklev Skole bl.a. begrundet i det faldende elevtal, herunder at det ikke ville være muligt at oprette en ny 0. klasse. Samtidigt påpegede skolebestyrelsen også, at det på sigt vil være en udfordring at skabe de rigtige rammer for et bæredygtigt miljø for personale og elever, herunder generelt faldende børnetal, økonomi, begrænset faglig sparring i en lille personalegruppe og elevernes muligheder for social udvikling. Henvendelsen fra Raklev Skoles skolebestyrelsen er vedlagt som bilag 1 og bilag 2.

*Lovgivning og høring vedrørende nedlæggelse af folkeskole*

Ifølge folkeskolelovens § 24 stk. 4 skal forslag om nedlæggelse af en folkeskole offentliggøres, hvor det samtidig skal fremgå, hvilke konsekvenser forslaget vil få for den fremtidige skolestruktur. Ved offentliggørelse fastsættes en frist for indsigelser på mindst otte uger. Hvis der kommer indsigelser rettidigt inden for fristen, kan forslaget tidligst vedtages fire uger efter udløb af fristen jf. folkeskolelovens bekendtgørelse om procedure for nedlæggelse af en folkeskole.

Med denne sag sendes forslaget om lukning af Raklev Skole og konsekvenserne for den fremtidige skolestruktur i otte ugers offentlig høring fra den 27. juni til den 23. august 2024. Det betyder, at Kommunalbestyrelsen forventes at træffe endelig beslutning om forslaget på mødet den 30. oktober 2024. Ifølge folkeskoleloven skal Kommunalbestyrelsen træffe beslutning om lukning af en folkeskole senest den 1. marts i det år, hvor skolen ønskes lukket. Det betyder, at en lukning af Raklev Skole først kan træde i kraft fra den 1. august 2025 (dvs. skoleåret 2025/26). Med en beslutning i Kommunalbestyrelsen den 30. oktober 2024 vil forslaget til det nye skoledistrikt kunne indarbejdes i arbejdet med skoleindskrivning for skoleåret 2025/2026, som foregår i november 2024. Tidsplan for beslutningsprocessen er vedlagt som bilag 5.

Ud fra folkeskolelovgivningens bestemmelser offentliggøres forslaget på [adresse] hjemmeside og på [adresse] hjemmeside. Derudover sendes forslaget også til de berørte folkeskolers skolebestyrelser for fremtidigt skoledistrikt, til de berørte MED-udvalg og til lokalavisen.

*Konsekvenser for fremtidigt skoledistrikt*

Som konsekvens af lukningen af Raklev Skole skal Kommunalbestyrelsen tage stilling til den fremtidige konsekvens for skoledistriktet ved nedlæggelse af Raklev Skole. Derfor er der udarbejdet nogle forslag til, hvordan Raklev Skoledistrikt fremadrettet kan se ud. Det er vanskeligt at forudsige klassedannelse og forældrenes valg af fri- eller folkeskole i forbindelse med ændring af skoledistrikt, og det kan også have betydning for kommende skoledistrikt. Konkret er der for Raklev Skoles nuværende skoledistrikt 12,5 % af børnene, som går på en fri- eller privatskole.

*Forslag A*

Det umiddelbare forslag er, at Raklev Skoledistrikt bliver en del af skoledistriktet for Skolen på [adresse]. I befolkningsprognosen (se bilag 3) kan man imidlertid se, at der forventes at være en procentvis større stigning i børnetallet for Skolen på [adresse] end både Nyrupskolens skoledistrikt og Raklev Skoles skoledistrikt, der ligger lidt mere stabilt. Skolen på [adresse] har i den nuværende situation lokalemæssig kapacitet til at håndtere elevtilgangen på trods af befolkningsprognosen. Den nuværende kapacitet ændres, såfremt der eksempelvis etableres en international folkeskole på Skolen på [adresse].

*Forslag B*

Dette forslag omfatter en opdeling af Raklev Skoles skoledistrikt, således at størstedelen af skoledistriktet vil være en del af Herredsåsens skoledistrikt og en mindre del vil være en del af Nyrupskolens skoledistrikt. Det kan opleves som mere naturligt og nærliggende for forældrene i den nordvestlige del af skoledistriktet at være tilknyttet Nyrupskolen end til Skolen på [adresse].

*Forslag C*

Dette forslag er mere helhedsorienteret og omfatter at Raklevs ’byområde’ indgår som en del af det nuværende skoledistrikt for Nyrupskolen. Det kan være en geografisk tilknytning til Nyrupskolen og samtidig under hensyntagen til den forventede befolkningsudvikling omkring Skolen på [adresse].

Yderligere beskrivelse af forslag, kortbilag og forudsætninger for de forskellige forslag kan ses i bilag 7.

*Proces for elever og personale*

På Kommunalbestyrelsens møde den 19. marts 2024 gav Kommunalbestyrelsen mulighed for at dispensere fra gældende styrelsesvedtægt for folkeskoleområdet i Kalundborg Kommune. Det betød, at forældrenes ønsker til fremtidigt skolevalg imødekommes allerede fra 1. august 2024. Den kommende elevfordeling på de respektive skoler er vedlagt som bilag 4. Det kan betyde oprettelse af ekstra klasser på enkelte årgange på Nyrupskolen, og derfor eventuelle lokalemæssige tilpasninger som eksempelvis midlertidig pavillon eller andre lokalemæssige tilpasninger.

Under forudsætning af at Raklev Skole lukker den 1. august 2025 foreslås det at bemyndige administrationen til at skoleplacere eventuelle tilflyttere til det nye skoledistrikt, som der ligger i forslaget om fremtidigt skoledistrikt for Raklev Skole i perioden frem mod lukningen den 1. august 2025. Desuden kan forældrene til elever søge om anden skole, såfremt der er plads på den pågældende skole, jf. gældende bestemmer i kommunens styrelsesvedtægt for skoleområdet.

For skolebestyrelsen på [adresse] har det været vigtigt, at der løbende i processen er en god dialog om forældrenes skolevalg og personalets fremtidige arbejdsplads. Alle forældre ved [adresse] har fået mulighed for at vælge anden skole i forbindelse med det frie skolevalg ved lukning af Raklev Skole. Derudover har personalet på [adresse] også haft mulighed for at ønske, hvilken skole de ønskede at flytte til, og det er blevet imødekommet.

*Øvrige konsekvenser ved forslaget*

Hvis Raklev Skole lukkes, er der behov for at opdatere styrelsesvedtægten for skoleområdet. Kommunalbestyrelsen vil efter den endelige beslutning i oktober 2024 få en særskilt sag om behandling af styrelsesvedtægten for skoleområdet. Ved lukning af Raklev Skole vil der også være nogle konsekvenser for Raklev Skoles bygninger, som eventuelt kan anvendes til øvrige kommunale formål, hvis det vurderes hensigtsmæssigt, jf. Kalundborg Kommunes ejendomsstrategi.

Der vil desuden være nogle afledte konsekvenser for beslutningen om retningslinjerne for befordring, hvor Børn- og Familieudvalget den 2. oktober 2019 besluttede at udvide ordningen med gratis skolebuskort til elever på de fem mindste skoler (tidligere fire). Ændringen håndteres administrativt, således at Raklev Skole skrives ud af retningslinjerne, og det skrives ind, at det vil være de til enhver tid fem mindste skoler, der er omfattet.

I forbindelse med at nuværende elever på [adresse] har fået frit skolevalg til andre folkeskoler, så arbejdes der med en afledt ændring i skolebusrute. De økonomiske konsekvenser forbundet med denne ændring er beskrevet under økonomiske konsekvenser. Den omlagte busrute forventes at træde i kraft ved skolestart 12. august 2024.

Derudover har processen for afstemning og opstilling til skolebestyrelsen været rykket, således at forældre til elever på [adresse] har haft mulighed for at stemme og stille op til skolebestyrelsen på deres børns kommende skole.

## **Økonomiske konsekvenser**

Der vil være nogle økonomiske konsekvenser ved at lukke Raklev Skole, som fordeler sig på henholdsvis Børn- og Familieudvalgets område samt på Teknik og Miljøudvalgets område.

Konsekvenserne for budgetåret 2024 vil være en mindreudgift på 0,9 mio. kr., stigende til 2,1 mio. kr. i 2025, 4,2 mio. kr. i 2026 og fra 2027 og frem en mindreudgift på 4,5 mio. kr. årligt.

Den afledte udgift til skolebusbefordring er beregnet til 300.000 kr. årligt og indarbejdes i det administrative budgetforslag for 2025. De yderligere udgifter på 140.000 kr. (kørsel plus engangsudgift) for resten af 2024 finansieres af kassebeholdningen.

Beregningerne og forudsætningerne, der ligger til grund for beregningerne, er vedlagt sagen som bilag 6.

### Sagens forløb

12/06/2024 Børn- og Familieudvalget

Børn- og Familieudvalget anbefaler indstillingerne. Kirstine Østergaard (S), Dan Overgaard (S) og Georg Christensen (F) tager forbehold.

19/06/2024 Økonomiudvalget

Økonomiudvalget anbefaler Børn- og Familieudvalgets indstilling.

A og F tager forbehold.